《访南溪入鹳浦生雨即赋南溪家园书带草堂》
清代·全祖望

吾家先宫詹，湖上集群公。
峨峨施都督，裘带泰芳踪。
将军不好武，雅歌酬诗筒。
书法犹入神，滇海红云红。
佳节殉亳社，良不负阿翁。
可怜故里第，书画随飘蓬。
犹馀残竹林，髣髴溯清风。
所幸佳宅相，尚贮墨妙浓。
阶前老书带，葱翠一百弓。
于今已三世，春秋享祀丰。
吁嗟此书带，故国遗臣封。
莫视作小草，行与乔木同。

作者简介：全祖望（1705-1755），清代著名史学家、文学家，浙东学派重要代表，字绍衣，号谢山，学者称谢山先生，浙江鄞县（今鄞州区洞桥镇沙港村）人。曾主讲于浙江蕺山书院，广东端溪书院。上承清初黄宗羲经世致用之学，博通经史，在学术上推崇黄宗羲、万斯同，于南明史实广为搜罗纂述，贡献甚大，其著作极为丰富，达35部，400多卷，且大多数学术著作用力极深。其主要著作有：《鲒埼亭集》、《困学纪闻三笺》、《七校水经注》、《续甬上耆旧诗》、《经史问答》、《读易别录》、《汉书地理志稽疑》、《古今通史年表》等。